Dôvodová správa

	Uznesenie vlády Slovenskej republiky č. 1026 z 25. novembra 1999 k návrhu koncepcie rozvoja bytovej výstavby uložilo v bode B.9 ministrovi hospodárstva vypracovať a predložiť na rokovanie vlády návrh novely zákona č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov, ktorá upraví povinnosť vlastníkov energetických zariadení a rozvodov investovať do ich rozvoja pri zohľadnení ekonomickej efektívnosti výstavbe týchto zariadení, a to v lehote do 31. 12. 2000. 

	Úloha uložená ministrovi hospodárstva SR predmetným uznesením vlády, ktoré bolo prijaté na základe návrhu ministra výstavby a regionálneho rozvoja SR, je ekonomicky neopodstatnená a právne nerealizovateľná. Vlastníkovi energetického zariadenia alebo rozvodu nemožno zákonom uložiť povinnosť, aby investoval do rozvoja tohto zariadenia. Energetické zariadenie je jeho vlastníctvom a nakladanie s týmto zariadením je vecou vlastníka. Preto je vecou vlastníka i rozhodnutie, či bude alebo nebude investovať do jeho rozvoja. Je samozrejmé, že racionálne sa správajúci vlastník energetického zariadenia bude investovať do jeho rozvoja, pokiaľ to bude preňho ekonomicky efektívne. V takom prípade však nemá zmysel ukladať mu túto povinnosť zákonom. Ak investovanie do rozvoja energetického zariadenia nie je ekonomicky efektívne, v zmysle predmetného uznesenia by tento vlastník energetického zariadenia aj tak nebol povinný investovať do jeho rozvoja. Podľa čl. 20 ods. 4 Ústavy Slovenskej republiky obmedzenie vlastníckeho práva je možné iba v nevyhnutnej miere a vo verejnom záujme, a to na základe zákona a za primeranú náhradu. Preto sa domnievame, že uloženie povinnosti vlastníkovi energetického zariadenia, aby investoval do rozvoja tohto zariadenia, by mohlo byť tiež považované za obmedzenie jeho ústavných práv.

	Ďalším dôvodom na zrušenie uvedenej úlohy je skutočnosť, že podľa uznesenia vlády SR č. 853/1998 bod B.1 má minister hospodárstva predložiť do troch mesiacov po nadobudnutí účinnosti úprav v cenovej regulácii, umožňujúcich do ekonomicky oprávnených nákladov zahrnúť i náklady na rozvoj sietí návrh na doplnenie zákona č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov o povinnosť pre subjekty, ktoré podnikajú v energetických odvetviach, zabezpečovať rozvoj energetických zariadení vo vymedzenom území v súlade so schválenou územnoplánovacou dokumentáciou sídiel. Išlo by tak o duplicitnú úlohu. 

	Návrh na zrušenie úlohy bol v medzirezortnom pripomienkovom konaní. Ministerstvo financií SR, Ministerstvo výstavby a regionálneho rozvoja SR, ale aj podpredseda vlády pre legislatívu pôvodne so zrušením úlohy nesúhlasili. Tento rozpor bol odstránený a obidve ministerstvá, ako aj podpredseda vlády pre legislatívu súhlasia so zrušením tejto legislatívnej úlohy.            

	Z uvedených dôvodov Ministerstvo hospodárstva SR žiada o zrušenie úlohy B.9 z uznesenia vlády Slovenskej republiky č. 1026 z 25. novembra 1999.